
Tildeling av æresmedlemskap i Sørumsand IF 
Styret i Æresmedlemskomiteen har gjennom sitt arbeid enstemmig innstilt ett forslag til æresmedlemskap, og Hovedstyret i SIF har deretter enstemmig vedtatt utnevnelse av ett nytt æresmedlem i SIF på årsmøtet 24.mars 2020.

Sørumsand Idrettsforenings høyeste hedersbevis, Æresmedlemskap, kan tildeles et medlem som:
Har utført usedvanlig fortjenestefullt arbeid for foreningen gjennom mange år, eller i en spesiell sak som har fått stor betydning for foreningen eller Gjennom mange år, så vel sportslig som administrativt, har betydd svært mye for miljø, samhold og trivsel i foreningen.

1. Gisle Rangnes
Kandidaten som tildeles æresmedlemskap har vært meget aktiv for SIF siden tidlig på 90-tallet, og er først og fremst kjent for å være en altmuligmann som fikser alt som kan fikses. Han er en uvurderlig ressurs for idrettslaget, og han har lagt ned utallige usynlige timer for at Idrettsparken skal fungere på en god måte for alle. 
Han har bidratt positivt i nesten 30 år, mange av disse årene uten å ha aktive barn i SIF, det står det respekt av!
Han har i mange år hatt ansvaret for SIF sin banedagbok, og har gjennom det alltid full kontroll på kamper og treninger i parken. Dette er en utrolig viktig jobb, som ingen ser, men som alle er avhengig av.
Han er også HMS ansvarlig i SIF, en jobb som krever både nøyaktighet og struktur, noe han har mer enn nok av.
Han er både teknisk, praktisk, strukturert og alltid tilgjengelig. Han stiller alltid opp for SIF på kort varsel, både tidlig og sent!
Han er opptatt av at barn og ungdom skal ha et positivt sted å være, og stiller derfor opp for at SIF skal kunne være nettopp det stedet for barn og ungdom.
Som eksempel kan nevnes en episode fra 5.september 2018: 

Tonja spør: «Hva driver du med nå da?»
Kandidaten svarer: «Jobber for at stedets barn og ungdommer har et brukbart alternativ til skjermbruk, dop og faenskap på kveldstid!»

Som æresmedlem i SIF utnevnes Gisle Rangnes! 
        
Med vennlig hilsen
Æresmedlemskomiteen i Sørumsand Idrettsforening

